**Vincenzo "Enzo" Maresca** (s. 10. helmikuuta 1980 Pontecagnano Faiano, Italia) on italialainen jalkapallovalmentaja ja entinen keskikenttäpelaaja. Kesäkuusta 2023 lähtien hän on toiminut Leicester Cityn päävalmentajana.

Ura pelaajana
-------------

Maresca pelasi nuoruusvuosinaan Milanin sekä Cagliarin junioriakatemioissa. Vuonna 1998 hän siirtyi West Bromwich Albioniin, jossa hän pelasi ensimmäiset ottelunsa ammattilaisurallaan. 

Tammikuussa 2000 Maresca teki sopimuksen Juventuksen kanssa ja hänestä maksettiin 4,3 miljoonan punnan siirtokorvaus. Saatu siirtokorvaus oli Albionin seurahistorian suurin. Hän pelasi Juventuksessa loppukauden ajan, jonka jälkeen hän siirtyi lainasopimuksella Bolognaan.

Seuraavan kauden 2002–2003 hän pelasi yhteisomistussopimuksella Piacenzassa. Joukkue kuitenkin putosi kauden päätteeksi Serie A:sta, ja niin Juventus osti takaisin 2,6 miljoonalla eurolla hänen pelaajaoikeutensa. Hän pelasi kauden 2003–2004 torinolaisseurassa, mutta ei saanut juurikaan näytönpaikkoja jäätyään vähälle peliajalle.

Elokuussa 2005 Maresca teki sopimuksen espanjalaisseura Sevillan kanssa ja hänestä maksettiin 2,5 miljoonan euron siirtokorvaus. Ennen siirtymistään Sevillaan hän pelasi yhden kauden Fiorentinassa. Hän nousi nopeasti sevillalaisseuran avauskokoonpanoon ja tätä kautta yhdeksi joukkueen luottopelaajaksi. Hänen ensimmäinen kautensa joukkueessa päättyi loistokkaasti, kun joukkue voitti UEFA Cupin. Sevilla kaatoi loppuottelussa Middlesbroughin numeroin 4–0, joista Maresca teki kaksi maalia.

13. heinäkuuta 2009 hän siirtyi kolmivuotisella sopimuksella kreikkalaiseen Olympiakosiin. Hän teki ensiesiintymisensä joukkueessa ottelussa Slovan Bratislavaa vastaan, jossa hän onnistui myös maalinteossa. Hän teki maalin myös ensimmäisessä sarjaottelussaan Larissaa vastaan.

Maresca purki sopimuksensa joukkueen kanssa elokuussa 2010, ja harjoitteli tämän jälkeen muun muassa vanhan seuransa Fiorentinan kanssa pitääkseen yllä pelikuntoaan. 7. joulukuuta 2010 espanjalaisseura Málaga ilmoitti tehneensä kaksivuotisen sopimuksen hänen kanssaan. Kaudella 2011–2012 Maresca pelasi Málagan riveissä 19 ottelua, kun seura sijoittui Primera Divisiónissa neljänneksi ja eteni ensimmäistä kertaa seurahistoriassaan Mestarien liigaan.

Elokuussa 2012 Maresca siirtyi Málagasta italialaisseura Sampdoriaan. Jäätyään kaudella 2013–2014 Sampdoriassa vähälle vastuulle, Maresca siirtyi tammikuussa 2014 Serie B:ssä pelanneeseen Palermoon ja voitti myöhemmin keväällä seuran riveissä Serie B:n mestaruuden. Tammikuussa 2015 Maresca allekirjoitti Palermon kanssa vuoteen 2016 ulottuvan jatkosopimuksen.

Syyskuussa 2016 Maresca siirtyi vapaana agenttina Hellas Veronaan vuoden mittaisella sopimuksella. Tammikuussa 2017 hän kuitenkin purki sopimuksensa seuran kanssa ja helmikuussa 2017 hän ilmoitti päättävänsä ammattilaisuransa.

Ura valmentajana
----------------

Marescan valmentajaura alkoi vuonna 2017. Hän toimi vuosina 2017–2021 Ascolin, Sevillan ja West Ham Unitedin apuvalmentajana sekä Manchester Cityn reservijoukkueen päävalmentajana.

Maresca nimitettiin toukokuussa 2021 Italian Serie B:hen pudonneen Parman päävalmentajaksi. Hänet erotettiin tehtävästään marraskuussa 2021, kun seura oli voittanut hänen alaisuudessaan pelaamistaan 14 ottelusta vain neljä.

Kaudella 2022–2023 Maresca toimi Manchester Cityn apuvalmentajana seuran voittaessa Valioliigan, FA Cupin ja Mestarien liigan.

Kesäkuussa 2023 Maresca siirtyi kolmen vuoden sopimuksella Englannin mestaruussarjassa pelaavan Leicester Cityn päävalmentajaksi.

Saavutukset
-----------

**Juventus**:

* Serie A: 2001–2002

**Sevilla**:

* UEFA Cup: 2005–2006, 2006–2007
* UEFA Super Cup: 2006
* Copa del Rey: 2006–2007
* Supercopa de España: 2007

**Palermo**:

* Serie B: 2013–2014

Lähteet
-------

1. 1 2  LCFC Appoint Maresca As Manager *lcfc.com*.  16.6.2023. Leicester City Football Club. Viitattu 23.9.2023.
2. ↑  Albion's timeline West Bromwich Albion FC. Viitattu 9.12.2010. (englanniksi)
3. ↑  Maresca deja el Sevilla por el Olympiakos Sport.es. Viitattu 9.12.2010. (espanjaksi)
4. ↑  Maresca: "Intentaré que el Málaga mejore conmigo" Marca. Viitattu 9.12.2010. (espanjaksi)
5. ↑  2011-2012 Málaga Stats *FBREF*. Viitattu 23.9.2023. (englanniksi)
6. ↑  Leigh, Neil: Maresca: Pellegrini helped inspire me to go into coaching *mancity.com*.  15.11.2020. Manchester City FC. Viitattu 23.9.2023. (englanniksi)
7. ↑  Maresca joins Sampdoria *Eurosport*.  30.8.2012. Viitattu 23.9.2023. (englanniksi)
8. ↑  Petruzziello, Nic: Sampdoria's Maresca signs for Palermo *Forza Italian Football*.  16.1.2014. Viitattu 23.9.2023. (englanniksi)
9. ↑  Leigh, Neil: The remarkable football journey of Enzo Maresca *mancity.com*. Manchester City FC. Viitattu 23.9.2023. (englanniksi)
10. ↑  Vazquez, Maresca, Andelkovic renew *Football Italia*.  28.1.2015. Viitattu 23.9.2023. (englanniksi)
11. ↑  L'Hellas mette a segno l'ultimo colpo: ufficiale l'arrivo di Enzo Maresca *VeronaSera*.  6.9.2016. Viitattu 23.9.2023. (italiaksi)
12. ↑  Verona, arriva l'annuncio ufficiale: "Risoluzione consensuale per Enzo Maresca" *goal.com*.  13.1.2017. Viitattu 23.9.2023. (italiaksi)
13. ↑  Millar, Colin: Enzo Maresca retires from football *Football Espana*.  10.2.2017. Viitattu 23.9.2023. (englanniksi)
14. 1 2  Evans, James: Enzo Maresca is set to be appointed as Leicester City's manager TODAY, as Pep Guardiola's No 2 looks to guide the Foxes back into the Premier League... but who is he? And who has he managed? *Daily Mail*.  16.6.2023. Viitattu 23.9.2023. (englanniksi)
15. ↑  Bray, Joe: Man City coach Enzo Maresca leaves club *Manchester Evening News*.  27.5.2021. Viitattu 23.9.2023. (englanniksi)
16. ↑  Campanale, Susy: Official: Parma sack Maresca, Iachini incoming *Football Italia*.  23.11.2021. Viitattu 23.9.2023. (englanniksi)

Aiheesta muualla
----------------

* Marescan tilastot BDFutbol-sivustolla (englanniksi)